ТӨСВИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ДЭЛГЭРЭНГҮЙ ТАНИЛЦУУЛГА
Монгол Улсын Төсвийн тухай хуулийн 7 дугаар зүйлийн 7.1 дэх хэсэгт төсвийн жилийг тухайн оны 01 дүгээр сарын 01-ний өдрөөс эхэлж, тухайн оны 12 дугаар сарын 31-ний өдөр дуусгавар байхаар тогтоосон бөгөөд төсвийг нэг жилээр баталж, тайлагнахаар хуульчилсан байна.
Хуулийн төслөөр Монгол Улсын төсвийн жилийн хугацааг тухайн оны 10 дугаар сарын 01-ний өдрөөс дараа оны 09 дүгээр сарын 30-ны өдөр хүртэл байхаар өөрчилж, үүнтэй уялдуулан төсөв боловсруулах, хэлэлцэх, батлах, хэрэгжүүлэх, төсвийн гүйцэтгэл гаргах, тайлагнах, аудит хийх хугацааг шинэ төсвийн жилийн мөчлөгт нийцүүлэн өөрчлөхөөр тусгалаа.
Хуулийн төслийг 2029 оны 10 дугаар сарын 01-ний өдрөөс дагаж мөрдөхөөр төлөвлөж, 2029 оны 01 дүгээр сарын 01-ний өдрөөс 09 дүгээр сарын 30-ны өдөр хүртэлх есөн сарын хугацааг шилжилтийн төсвийн жил болгон зохицуулах зарчмыг дагаж мөрдөх журмын тухай хуулийн төсөлд тусгахаар боловсруулсан.
Нэг.Төсвийн жилийн хугацааг өөрчлөх үндэслэл, шаардлагын талаар
Монгол Улс эрс тэс уур амьсгалтай, өвлийн улирал урт үргэлжилдэг бөгөөд авто зам, барилга байгууламж, инженерийн дэд бүтэц, эрчим хүчний бүтээн байгуулалт зэрэг төсвийн хөрөнгө оруулалтын томоохон ажлыг хэрэгжүүлэх боломжтой хугацаа харьцангуй богино байдаг онцлогтой.
Одоогийн төсвийн тогтолцоогоор төсвийн жил 01 дүгээр сарын 01-ний өдөр эхэлдэг. Гэвч төсөв батлагдсанаар хөрөнгө оруулалтын ажил шууд эхлэх боломж бүрдэхгүй бөгөөд төсөл, арга хэмжээний бэлтгэл хангах, зураг төсөл болон шаардлагатай техникийн баримт бичгийг эцэслэх, худалдан авах ажиллагааг төлөвлөх, тендер шалгаруулах, гэрээ байгуулах, санхүүжилтийн болон зохион байгуулалтын бэлтгэл хангах зэрэг шат дараалсан ажиллагаа шаардагддаг.
Үүний улмаас бүтээн байгуулалтын бодит ажил хавар, зарим тохиолдолд зуны улиралд шилжин эхлэх, Монгол орны цаг уурын хувьд хамгийн тохиромжтой бүтээн байгуулалтын улирлыг бүрэн ашиглаж чадахгүй байх нөхцөл үүсдэг. Энэ нь төсөл, арга хэмжээний хэрэгжилт удаашрах, ажлын гүйцэтгэл дараагийн төсвийн жилд шилжих, төсөвт өртөг нэмэгдэх эрсдэл үүсэх, жилийн сүүлийн хагаст төсвийн зарцуулалт төвлөрөх, хөрөнгө оруулалтын чанар, үр ашигт сөргөөр нөлөөлөх зэрэг хүндрэл бий болгох нэг хүчин зүйл болж байна.
Иймд төсвийн жилийг 10 дугаар сарын 01-ний өдрөөс эхлүүлснээр төсөв хэрэгжүүлэх бэлтгэл, худалдан авах ажиллагаа болон гэрээ байгуулах ажиллагааг намар, өвөл, хаврын хугацаанд зохион байгуулж, бүтээн байгуулалтын ажлыг цаг агаарын таатай улиралтай илүү сайн уялдуулах нөхцөл бүрдүүлэх зорилготой.
Энэ нь төсвийн жилийн хугацааг өөрчлөхийг дан ганц огнооны өөрчлөлт бус, төсөв төлөвлөх–батлах–хэрэгжүүлэх–тайлагнах мөчлөгийг Монгол Улсын эдийн засаг, цаг уур, бүтээн байгуулалтын бодит нөхцөлтэй илүү нийцүүлэх тогтолцооны өөрчлөлт гэж үзэх үндэслэл болно. Олон улсын туршлагад улсын санхүүгийн жил заавал хуанлийн жилтэй давхцах шаардлагагүй бөгөөд тухайн улсын эдийн засгийн бүтэц, улс төр, парламентын мөчлөг, аж ахуйн онцлог зэрэг хүчин зүйлсийн нөлөөгөөр өөр өөр хугацаагаар тогтоосон байдаг. ОУВС-гийн төсвийн удирдлагын судалгаанд санхүүгийн жилийн сонголтод эдийн засаг, улс төр, аж ахуйн мөчлөг зэрэг хүчин зүйл нөлөөлж ирснийг тэмдэглэсэн байдаг. ОУВС-гийн 2026 оны Fiscal Monitor мэдээллийн сан ч Энэтхэг, Фижи, Сингапур, Тайланд зэрэг олон улсын төсвийн мэдээллийг хуанлийн бус санхүүгийн жилээр бүртгэдгийг харуулж байна.
Хоёр.Хуулийн төслөөр хийх үндсэн өөрчлөлтийн талаар
Хуулийн төслийн үндсэн өөрчлөлт нь Төсвийн тухай хуулийн 7.1 дэх хэсэгт заасан төсвийн жилийн хугацааг:
Одоогийн зохицуулалт: 01 дүгээр сарын 01 – 12 дугаар сарын 31
Шинэ зохицуулалт: 10 дугаар сарын 01 – дараа оны 09 дүгээр сарын 30 болгон өөрчлөхөд оршино.
Төсвийн жилийн эхлэх, дуусах хугацааг өөрчлөхтэй холбоотойгоор зөвхөн 7.1 дэх хэсгийг өөрчлөх нь хангалтгүй бөгөөд төсвийн бүх мөчлөгийн хугацааг шинэ төсвийн жилтэй уялдуулах шаардлагатай гэж үзсэн.
Иймд хуулийн төслөөр Төсвийн тухай хуулийн 8.1–8.10, 12.1.23, 27¹.2, 28¹.2, 28¹.4 болон холбогдох зохицуулалтад заасан төсөв боловсруулах, хэлэлцэх, батлах, төсвийн хязгаар тогтоох, төсвийн төсөл хүргүүлэх, улсын болон орон нутгийн төсөв батлах, төсвийн хуваарь гаргах, гүйцэтгэл тайлагнах, аудит хийх, хөрөнгө оруулалтын санал боловсруулах, олон нийтийн хэлэлцүүлэг зохион байгуулах хугацааг шинэчлэн тогтоохоор тусгасан.
Төсвийн жилийн мөчлөгийг өөрчлөхдөө бүх хугацааг механикаар ижил хэмжээгээр шилжүүлэх бус тухайн ажиллагааны төсвийн мөчлөгт эзлэх байр суурь, дараалал, хоорондын уялдааг харгалзсан.
Тухайлбал төсөв боловсруулах, хэлэлцэх, батлах үндсэн үе шатны хугацааг шинэ төсвийн жилийн эхлэлээс хангалттай өмнө дуусгах, төсвийн гүйцэтгэл, тайлагнал, аудитын хугацааг төсвийн жил 09 дүгээр сарын 30-ны өдөр дуусахтай уялдуулах зарчмыг баримталсан.
Ингэснээр төсвийн шинэ жил эхлэхээс өмнө төсвийн үндсэн шийдвэрүүд гарсан, төсөв хэрэгжүүлэгч байгууллагууд хэрэгжилтийн бэлтгэл хангах боломжтой болсон байх нөхцөл бүрдэнэ.
Гурав.Шилжилтийн төсвийн жилийн зохицуулалтын талаар
Төсвийн жилийн хугацааг өөрчлөхөд хамгийн чухал асуудлын нэг нь хуучин болон шинэ төсвийн жилийн хооронд хугацааны давхардал, тасалдал үүсгэхгүй байх явдал юм.
Иймд хуулийн төслийг 2029 оны 10 дугаар сарын 01-ний өдрөөс хэрэгжүүлж эхлэхээр төлөвлөсөн.
Үүний өмнөх: 2029.01.01–2029.09.30 хүртэлх есөн сарын хугацааг шилжилтийн төсвийн жил байхаар дагаж мөрдөх журмын тухай хуулийн төсөлд тусгана.
Шилжилтийн есөн сарын төсвийн орлого, зарлагыг жилийн төсвийн 9/12 гэсэн механик харьцаагаар тооцохгүй. Харин татварын орлогын улирлын төвлөрөл, төсвийн зарлагын бодит хэрэгцээ, хөрөнгө оруулалтын хэрэгжилтийн хуваарь, өр төлбөр, шилжүүлэг, макро эдийн засгийн нөхцөл болон тухайн есөн сарын хугацаанд бодитоор төвлөрөх орлого, гарах зарлагад үндэслэн тусгайлан төлөвлөх шаардлагатай. Шилжилтийн төсвийн жилийн гүйцэтгэл, санхүүгийн тайланг 2029 оны 09 дүгээр сарын 30-ны өдрөөр тасалбар болгон гаргаж, түүнээс хойш шинэ тогтолцооны анхны бүтэн төсвийн жил: 
2029.10.01–2030.09.30 байна.
Өмнөх төсвийн жилүүдээс үүссэн гэрээ, авлага, өглөг, өр төлбөр, баталгаа, хэрэгжиж дуусаагүй төсөл, арга хэмжээний эрх, үүргийг зөвхөн төсвийн жилийн хугацаа өөрчлөгдсөн үндэслэлээр дуусгавар болгохгүй бөгөөд холбогдох хууль, батлагдсан төсөв, гэрээний нөхцөлийн дагуу дараагийн төсвийн жилд шилжүүлэхээр зохицуулна.
Дөрөв.Төсвийн жил болон татварын жилийн уялдааны талаар
Хуулийн төслийг боловсруулах явцад тусгайлан авч үзэх шаардлагатай томоохон асуудал нь төсвийн жилийн хугацаа өөрчлөгдөхөд татварын жилийн хугацааг мөн өөрчлөх эсэх асуудал юм. Одоогийн Татварын ерөнхий хуулийн 6.1.28-д “татварын жил”-ийг тухайн жилийн 01 дүгээр сарын 01-ний өдрөөс 12 дугаар сарын 31-ний өдрийг дуусталх хугацаа гэж тодорхойлсон байна.
Иймд төсвийн жилийг 10 дугаар сарын 01-нээс дараа оны 09 дүгээр сарын 30 болгон өөрчилсөн тохиолдолд:

Төсвийн жил: 10.01–09.30
Татварын жил: 01.01–12.31

гэсэн хоёр өөр мөчлөг үүсэх боломжтой.
Төсөв болон татвар нь төрийн санхүүгийн удирдлагын хувьд нягт холбоотой боловч төсвийн жил өөрчлөгдсөнөөр татварын жил заавал автоматаар өөрчлөгдөх эрх зүйн шаардлага үүсэхгүй.
Татварын жилийг төсвийн жилтэй хамтатган өөрчлөх нь төсвийн орлогын төлөвлөлт, татварын ногдуулалт, төлөлт, жилийн эцсийн тайлагналын мөчлөгийг уялдуулах давуу талтай байж болох боловч нөгөө талаас татвар төлөгч аж ахуйн нэгж, байгууллагын тайлагнал, мэдээллийн систем, татварын албаны үйл ажиллагаа болон шилжилтийн зохицуулалтад өргөн хүрээний өөрчлөлт шаардана.
Тиймээс энэ асуудлыг төсвийн жилийн өөрчлөлтийн хүрээнд шууд шийдвэрлэхээс илүүтэй Засгийн газар, санхүү, төсөв, татварын асуудал хариуцсан мэргэжлийн байгууллагуудаар нарийвчлан судлуулж, үр нөлөөний тооцоонд үндэслэн шийдвэрлэх нь зохистой гэж үзсэн.
Энэ зорилгоор дагаж мөрдөх журмын тухай хуулийн төсөлд Засгийн газарт төсвийн болон татварын жилийн хугацаа зөрүүтэй байх нь төсвийн орлогын төлөвлөлт, татварын ногдуулалт, төлөлт, тайлагналд хэрхэн нөлөөлөх; татварын жилийг 10.01–09.30 болгон өөрчлөхийн давуу, сул тал; татвар төлөгчид болон төрд үүсэх зардал; мэдээллийн системд хийх өөрчлөлт; татварын орлогын улирлын хэлбэлзэл; олон улсын туршлагыг иж бүрэн судлах үүрэг хүлээлгэхээр тусгасан.
Судалгааны үр дүнд татварын жилийг өөрчлөх шаардлагатай гэж үзвэл Засгийн газар Татварын ерөнхий хууль болон холбогдох татварын хуулиудад нэмэлт, өөрчлөлт оруулах төслийг шилжилтийн зохицуулалт, зардал, үр нөлөөний тооцооны хамт Улсын Их Хуралд өргөн мэдүүлнэ. Харин татварын жилийг өөрчлөх шаардлагагүй гэж үзвэл татварын жилийг хуанлийн жилээр хэвээр хадгалж, төсвийн орлогыг 10.01–09.30-ны төсвийн жилээр төлөвлөх, гүйцэтгэлийг тайлагнах болон татварын мэдээллийг төсвийн мэдээлэлтэй уялдуулах зохицуулалтыг Засгийн газар боловсруулна.
Ингэснээр төсвийн жилийн шинэчлэлийг татварын жилийн асуудлаас шалтгаалан хойшлуулахгүйгээр, татварын тогтолцоонд хийх өөрчлөлтийг мэргэжлийн судалгаа, бодит тооцоонд үндэслэн тусад нь шийдвэрлэх боломж бүрдэнэ.
Тав.Төсвийн жил болон санхүүгийн тайлангийн жилийн уялдааны талаар
Төсвийн жилтэй хамт анхаарах дараагийн асуудал нь санхүүгийн тайлангийн жилийн хугацаа юм.
Нягтлан бодох бүртгэлийн тухай хуулийн 10.1-д аж ахуйн нэгж, байгууллагын санхүүгийн тайлангийн жилийг тухайн оны 01 дүгээр сарын 01-ний өдрөөс 12 дугаар сарын 31-ний өдөр хүртэл байхаар тогтоосон байна.Иймд төсвийн жилийг өөрчлөхдөө Монгол Улсын бүх аж ахуйн нэгж, байгууллагын санхүүгийн тайлангийн жилийг шууд 10.01–09.30 болгон өөрчлөх нь төсвийн жилийн өөрчлөлтөөс илүү өргөн хүрээний үр дагавартай байж болно.Аж ахуйн нэгж, байгууллагууд санхүүгийн тайлангаа хуульд заасан хугацаагаар гаргадаг бөгөөд санхүүгийн тайлангийн мэдээлэл нь статистикийн боловсруулалт, аудит болон бусад олон харилцааны мэдээллийн үндэс болдог.
Санхүүгийн тайлангийн жилийг өөрчлөхөд хувийн хэвшлийн нягтлан бодох бүртгэлийн программ, ERP систем, аудитын мөчлөг, групп компанийн нэгтгэсэн тайлан, статистикийн мэдээлэл, гэрээ, бизнес төлөвлөлт зэрэг асуудлыг хамтатган үнэлэх шаардлага үүснэ.
Иймд дагаж мөрдөх журмын тухай хуулиар Засгийн газарт санхүүгийн тайлангийн жилийг төсвийн жилтэй уялдуулан өөрчлөх эсэхийг татварын жилийн асуудалтай хамтатган судлах үүрэг хүлээлгэхээр тусгасан. Судалгааны үр дүнд санхүүгийн тайлангийн жилийг өөрчлөх шаардлагатай гэж үзвэл Нягтлан бодох бүртгэлийн тухай хууль болон холбогдох хууль тогтоомжид оруулах өөрчлөлтийн төслийг Засгийн газар Улсын Их Хуралд өргөн мэдүүлнэ.
Ийнхүү хуулийн төсөл нь төсвийн жил өөрчлөгдсөн гэдэг үндэслэлээр татварын болон санхүүгийн тайлангийн жилийг автоматаар өөрчлөхгүй, харин эдгээр гурван мөчлөгийг хэрхэн уялдуулахыг мэргэжлийн байгууллагын судалгаа, тооцоонд үндэслэн шийдвэрлэх зарчим баримталж байна.
Зургаа.Төсвийн орлогын төлөвлөлтөд үзүүлэх нөлөөний талаар
Татварын жилийг өөрчлөх эсэхээс үл хамааран улсын төсвийн орлогыг шинэ төсвийн жилийн хугацаанд бодитоор төвлөрөх орлогоор төлөвлөх шаардлагатай. Хэрэв татварын жил 01.01–12.31 хэвээр үлдвэл 2029.10.01–2030.09.30-ны төсвийн жилийн татварын орлого нь 2029 оны татварын жилийн IV улирал болон 2030 оны татварын жилийн эхний гурван улиралд бодитоор төвлөрөх орлогоос бүрдэнэ.
Энэ нь татварын орлогыг төсвийн жилээр төлөвлөхөд техникийн хувьд боломжгүй гэсэн үг биш. Харин орлогын улирлын хэлбэлзэл, татвар тус бүрийн төлөх болон тайлагнах хугацаа, буцаан олголт, татварын өр, авлага, жилийн эцсийн тооцоо зэрэг үзүүлэлтийг илүү нарийвчлалтай тооцох шаардлагатай болно.
Ийм учраас 2029 оны есөн сарын шилжилтийн төсвийг боловсруулахад татварын орлогыг жилийн орлогын 75 хувь гэж механикаар тооцохгүй бөгөөд өмнөх жилүүдийн сар бүрийн бодит төвлөрөл, татварын төрөл тус бүрийн улирлын онцлог, эдийн засгийн өсөлт, инфляц, импорт, экспорт, уул уурхайн бүтээгдэхүүний үнэ болон бусад макро эдийн засгийн хүчин зүйлд үндэслэн тооцох шаардлагатай.

Долоо.Мэдээллийн систем, бүртгэл, аудитын шилжилтийн талаар
Төсвийн жилийн өөрчлөлт нь зөвхөн хуульд заасан хугацааг өөрчлөх асуудал биш бөгөөд төсөв боловсруулах, төрийн сан, төсвийн гүйцэтгэл, тайлагнал, аудит, статистикийн мэдээллийн системийг шинэ мөчлөгт тохируулах шаардлага үүсгэнэ.
Иймд шинэ төсвийн жилийн горимд зайлшгүй шаардлагатай мэдээллийн системийн өөрчлөлт, туршилт, өгөгдөл шилжүүлэх, нөөцлөх ажлыг шинэ тогтолцоо хэрэгжихээс өмнө дуусгаж, 2029 оны 10 дугаар сарын 01-ний өдрөөс системүүд тасралтгүй ажиллах нөхцөлийг бүрдүүлнэ. Өмнөх төсвийн жилүүдийн мэдээллийн бүрэн бүтэн байдал, тайлангийн харьцуулалт, аудитын мөр, нотлох баримтыг хадгалах зарчмыг баримтална.
Харин татварын болон хувийн хэвшлийн нягтлан бодох бүртгэлийн мэдээллийн системийг өөрчлөх эсэхийг татварын болон санхүүгийн тайлангийн жилийн талаарх Засгийн газрын судалгааны үр дүнд үндэслэн шийдвэрлэх нь зүйтэй гэж үзсэн.
Найм.Хуулийн төсөл хэрэгжсэнээр гарах үр дүнгийн талаар
Хуулийн төсөл хэрэгжсэнээр төсвийн жилийн мөчлөг Монгол Улсын цаг уур, бүтээн байгуулалт, төсвийн хөрөнгө оруулалтын бодит хэрэгжилттэй илүү уялдах боломж бүрдэнэ.
Төсөв хэрэгжүүлэх бэлтгэл, худалдан авах ажиллагаа, гэрээ байгуулах болон бусад зохион байгуулалтын ажлыг бүтээн байгуулалтын идэвхтэй улирлаас өмнө хийх боломж нэмэгдэж, төсөл, арга хэмжээг дулааны улирал эхлэхтэй уялдуулан хэрэгжүүлэх нөхцөл сайжирна. Үүний үр дүнд төсвийн хөрөнгө оруулалтын хугацааны ашиглалт сайжрах, ажлыг богино хугацаанд шахаж гүйцэтгэх эрсдэл буурах, он дамжих төсөл, арга хэмжээ болон жилийн эцсийн зарцуулалтын төвлөрлийг бууруулах боломж бүрдэнэ.
Түүнчлэн төсвийн гүйцэтгэл, тайлагнал, аудитын мөчлөг шинэ төсвийн жилтэй уялдан шинэчлэгдэж, төсвийн төлөвлөлтөөс гүйцэтгэл хүртэлх үе шатын уялдаа сайжрах ач холбогдолтой. Харин татварын болон санхүүгийн тайлангийн жилийн асуудлыг төсвийн жилийн өөрчлөлттэй механикаар холбохгүйгээр Засгийн газар, мэргэжлийн байгууллагуудын иж бүрэн судалгаа, нөлөөллийн үнэлгээнд үндэслэн шийдвэрлэхээр тусгаснаар аж ахуйн нэгж, татвар төлөгчдөд шаардлагагүй зардал, зохицуулалтын ачаалал бий болгохоос сэргийлэхийн зэрэгцээ төсөв, татвар, санхүүгийн тайлагналын тогтолцооны оновчтой уялдааг сонгох боломж бүрдэнэ.
Ес.Хуулийн төслийн хэрэгжих хугацаа, бэлтгэл ажлын талаар
Хуулийн төслийн төсвийн жилийн шинэ хугацаатай холбоотой зохицуулалтыг 2029 оны 10 дугаар сарын 01-ний өдрөөс хэрэгжүүлэхээр төлөвлөсөн нь төрийн байгууллага, орон нутгийн төсөв, аудит, мэдээллийн систем болон бусад холбогдох байгууллагад шилжилтийн бэлтгэл хангах хангалттай хугацаа олгох зорилготой.
2029 оны 01 дүгээр сарын 01-нээс 09 дүгээр сарын 30 хүртэл шилжилтийн есөн сарын төсвийг хэрэгжүүлсний дараа 2029 оны 10 дугаар сарын 01-нээс шинэ төсвийн жилийн тогтолцоонд бүрэн шилжинэ. Энэ хугацаанд Засгийн газар төсөв, татвар, санхүүгийн тайлангийн жилийн харилцан уялдааг судалж, татварын болон санхүүгийн тайлангийн жилийг өөрчлөх шаардлагатай гэж үзвэл холбогдох хуулийн төслийг шилжилтийн зохицуулалт, эдийн засгийн үр нөлөө, төр болон хувийн хэвшилд үүсэх зардлын тооцооны хамт Улсын Их Хуралд өргөн мэдүүлэхээр дагаж мөрдөх журмын тухай хуулийн төсөлд тусгана.
Ингэснээр шинэ тогтолцоонд шилжихээс өмнө эрх зүйн орчин, төсөв, санхүүгийн мэдээллийн систем, тайлагнал, аудит болон шаардлагатай бусад бэлтгэлийг үе шаттай хангах боломжтой болно.
Арав.Дүгнэлт
Төсвийн жилийн хугацааг 01 дүгээр сарын 01–12 дугаар сарын 31-ний мөчлөгөөс 10 дугаар сарын 01–дараа оны 09 дүгээр сарын 30-ны мөчлөгт шилжүүлэх санал нь зөвхөн төсвийн жилийн эхлэх огноог өөрчлөхөд чиглээгүй бөгөөд Монгол Улсын төсвийн төлөвлөлт, хөрөнгө оруулалт, худалдан авах ажиллагаа, хэрэгжилт, гүйцэтгэл, тайлагналын мөчлөгийг бодит эдийн засаг, бүтээн байгуулалтын улиралтай илүү нийцүүлэхэд чиглэсэн өөрчлөлт юм. Үүний зэрэгцээ төсвийн жилийн өөрчлөлтөөс үүдэх татварын жил болон санхүүгийн тайлангийн жилийн асуудлыг урьдчилан нэг хувилбараар шийдвэрлэхгүй байх зарчим баримталж байна. Одоогийн хуулиар татварын жил болон санхүүгийн тайлангийн жил хоёулаа хуанлийн жилтэй уялдсан байгаа тул тэдгээрийг өөрчлөх эсэх нь татвар төлөгч, аж ахуйн нэгж, төрийн байгууллага, аудит, статистик, мэдээллийн системд өргөн хүрээний нөлөө үзүүлэх асуудал юм.
Иймд Улсын Их Хурал төсвийн жилийн бодлогын үндсэн өөрчлөлтийг шийдвэрлэж, харин татварын болон санхүүгийн тайлангийн жилийг төсвийн жилтэй адилтгах эсэх, эсхүл одоогийн хуанлийн жилээр хэвээр хадгалах эсэхийг Засгийн газар мэргэжлийн байгууллагуудтай хамтран иж бүрэн судалж, эдийн засаг, төсөв, татвар, бизнесийн орчинд үзүүлэх үр нөлөө, шилжилтийн зардлыг тооцсоны үндсэн дээр шаардлагатай хуулийн төслийг Улсын Их Хуралд өргөн мэдүүлэх зохицуулалтыг дагаж мөрдөх журмын тухай хуулиар тогтоох нь зүйтэй гэж үзэж байна.
Ийнхүү төсвийн жилийн шинэчлэлийг 2029 оны 10 дугаар сарын 01-нээс хэрэгжүүлэхийн зэрэгцээ татвар, санхүүгийн тайлагналын тогтолцоонд хийх боломжит өөрчлөлтийг мэргэжлийн судалгаа, тооцоонд тулгуурлан үе шаттай шийдвэрлэх нь шинэчлэлийн эрх зүй, эдийн засгийн эрсдэлийг бууруулж, төр, иргэн, аж ахуйн нэгжийн эрх ашигт нийцсэн тогтвортой шилжилтийг хангах ач холбогдолтой.
ХУУЛЬ САНААЧЛАГЧ
